VENDIM
Nr. 194, datë 26.11.2020

MBI FILLIMIN E PROCEDURËS PËR RINOVIMIN E LICENCËS SË SHOQËRISË “ENERGY SUPPLY - AL” SHPK, NR. 310, SERIA F11/FK15, MIRATUAR ME VENDIMIN E BORDIT NR. 5, DATË 2.2.2011, DHE RINOVUAR ME VENDIMIN NR. 123, DATË 14.10.2015

Në mbështetje të neneve 16 dhe 37, pika 2, germa “ç”, të ligjit nr. 43/2015, “Për sektorin e energjisë elektrike”, të ndryshuar; neneve 4, pika 1, germa “d”; 5, pika 1, germa “d”, nenit 8, 9, 10 pika 1 dhe 3, si dhe nenit 16, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të ERE-s nr. 109, datë 29.6.2016, të ndryshuar; nenit 19, pika 1, germa “a”, të “Rregullores së organizimit, funksionimit dhe procedurave të ERE-s”, miratuar me vendimin e Bordit të ERE-s nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 26.11.2020, mbasi shqyrtoi relacionin e Drejtorisë së Licencimit, Mbikëqyrjes dhe Autorizimeve me nr. 122/6 prot., datë 18.11.2020, lidhur me rinovimin e licencës së shoqërisë “Energy Supply - AL” sh.p.k., në veprimtarinë e furnizimit me energji elektrike,
konstatoi se:
- Shoqëria “Energy Supply - AL” sh.p.k., me shkresën e protokolluar në ERE me nr. 1185 prot., datë 10.11.2020, ka aplikuar për rinovimin e licencës në veprimtarinë e furnizimit të energjisë elektrike nr. 310, seria F11/FK15, miratuar me vendimin e Bordit nr. 5, datë 2.2.2011 dhe rinovuar me vendimin nr. 123, datë 14.10.2015.
- Kjo shoqëri është një subjekt tregtar i krijuar si detyrim i ligjit nr. 9901, datë 14.4.2008, “Për tregtarët dhe shoqëritë tregtare”, i ndryshuar. Në datën 20.1.2010, është e regjistruar pranë Qendrës Kombëtare të Biznesit (QKB), si shoqëri me përgjegjësi të kufizuar (sh.p.k.), konform ligjit nr. 9723, datë 3.5.2007, “Për Qendrën Kombëtare të Biznesit ”.
- Shoqëria “Energy Supply - AL” sh.p.k., është mbajtëse e licencës me nr. 310, seria F11/FK15, të furnizimit të energjisë elektrike që prej datës 2.2.2011, dhënë me vendimin e Bordit të Komisionerëve të ERE-s nr. 5, me afat vlefshmërie deri në datën 2.2.2016, e cila më tej është rinovuar me vendimin e Bordit të ERE-s nr. 123, datë 14.10.2015, për pesë vjet të tjera, deri në datën 3.2.2021.
- Në nenin 16, pika 1, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të ndryshuar, përcaktohet se paraqitja e kërkesës për rinovimin e licencës bëhet jo me vonë se 2 muaj para përfundimit të kohëzgjatjes së vlefshmërisë së licencës së dhënë. 
- Shoqëria e ka depozituar aplikimin e saj në ERE brenda afatit që përcakton neni 16, pika 1, sipërcituar, (datë 10.11.2020).
- Shoqëria “Energy Supply - AL” sh.p.k., ka kryer të gjitha pagesat e rregullimit ndër vite dhe për vitin 2019, ndaj ERE-s.
Dokumentacioni i aplikimit është kryesisht i plotësuar dhe më poshtë rendisim atë që mbetet ende i paplotësuar:
Formati i aplikimit sipas nenit 9, pika 1:
- Germa “c” (të dhëna për aplikuesin). Plotësuar. 
Dokumentet juridike, administrative dhe pronësore 
Neni 9, pika 2:
- Germa “d” (Vërtetim që shoqëria dhe drejtuesit kryesorë të saj në rastin e personave juridikë, nuk janë të përfshirë në një proces penal të filluar nga organet e drejtësisë (vërtetim nga prokuroria dhe gjykata). Plotësuar pjesërisht. Mungojnë vërtetimet e gjykatës dhe prokurorisë për përfaqësuesin me prokurë të shoqërisë. Po ashtu vihet re edhe mungesa e organeve të drejtësisë për administratoren (nga vendi i saj i origjinës, Bullgaria), për të cilat do t’i kërkohet shoqërisë depozitimi në ERE.
Dokumentet financiare dhe fiskale, sipas nenit 9, pika 3:
- Germa “c” (Dokumente që vërtetojnë aftësinë dhe/ose mbështetjen financiare të aplikuesit, ku shprehen qartë vlerat monetare për financimin dhe struktura e financimit (financim i vetë aplikuesit, kredi bankare, donacion, të tjera, etj.) Plotësuar pjesërisht. Duhet të depozitojë në ERE dokumentacionin mbështetës.
Dokumentacioni teknik për veprimtarinë e furnizimit të energjisë elektrike 
Neni 9, pika 4.7:
- germa “a” (Të dhëna për sigurimin e energjisë elektrike për furnizimin e klientëve). Pa plotësuar;
- germa “b” [Kapitali financiar (i shprehur në vlera monetare) i parashikuar për ushtrimin e kësaj veprimtarie, i shoqëruar me vërtetim nga banka apo institucione të tjera financiare të njohura me ligj]. Plotësuar pjesërisht. Shoqëria ka depozituar në ERE deklaratën për disponimin e të ardhurave, por duhet të dokumentojë disponimin e të ardhurave për garantimin e aktivitetit;
- germa “c” (Lista e kontratave aktuale dhe të mëparshme /nëse ka, për blerjen dhe sigurimin e energjisë elektrike). Pa plotësuar. Shoqëria duhet të dorëzojë listën e kontratave që ka pasur apo të bëjë me dije nëse nuk ka pasur;
- germa “d” (Informacioni i detajuar tekniko-financiar lidhur me përmbushjen e këtyre kontratave). Pa plotësuar. Shoqëria nuk ka përcjellë informacionin e kërkuar nga kjo pikë e rregullores, por duhet ta depozitojë në ERE; 
- germa “e” (Sistemin IT të krijuar për veprimtarinë e furnizimit të energjisë elektrike apo marrëveshje me të tretët për vënien në dispozicion/përdorimin e këtij shërbimi). Pa plotësuar. Shoqëria “Energy Supply - AL” sh.p.k., nuk ka përcjellë sistemin IT me të cilin operon, por duhet ta paraqesë atë;
- germa “f” (Dokumentacion që vërteton aftësinë e disponimit të zyrave përfaqësuese të furnizuesit, për shërbimet që do t’i ofrohen klientëve). Pa plotësuar. Shoqëria nuk ka bërë me dije në lidhje me disponimin e zyrave përfaqësuese të furnizuesit. Duhet të depozitojë dokumentacionin përkatës;
- germa “h“ (Të dhëna për klientët dhe energjinë e furnizuar (kategoritë, nënkategoritë, numri i konsumatorëve, sasia e energjisë në gwh në vitin e ( I, II, III, IV dhe V), lidhja në Un, Fuqia e instaluar e konsumatorëve, aktiviteti (familjarë, buxhetorë, privatë). Pa plotësuar. Shoqëria nuk ka përcjellë në ERE të dhëna për këtë kërkesë të rregullores;
- germa “i” (Niveli i tensionit dhe mënyra e realizimit të matjes për klientët). Plotësuar. 
Për dokumentacionin e munguar, do të njoftohet subjekti që në bazë të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, nenit 10 dhe 11, t’i paraqesë këto në ERE, brenda afateve.

VENDOSI:

1. Të fillojë procedurën për rinovimin e licencës së shoqërisë “Energy Supply - AL” sh.p.k., me nr. 310, Seria F11/FK15, miratuar me vendimin e Bordit nr. 5, datë 2.2.2011, dhe rinovuar me vendimin e Bordit nr. 123, datë 14.10.2015, për një afat 5-vjeçar, duke filluar nga data 4.2.2021.
2. Drejtoria e Licencimit, Autorizimeve dhe Mbikëqyrjes të njoftojë aplikuesin lidhur me vendimin e Bordit të ERE-s. 
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.
Ky vendim hyn në fuqi menjëherë.

KRYETAR
Petrit Ahmeti

